arnastofnun/IGC-2024 huggingface dataset:
Elskar verktaka og virkjanir

Óskar Bergsson elskar verktaka eins mikið og Ólafur E. Magnússon elskaði gömul hús. Eftir skeið húsafriðunar Sjálfstæðisflokksins hefst því skeið verktakaástar flokksins í Reykjavík. Óskar elskar virkjanir eins mikið og Ólafur var í nöp við þær. Eftir skeið virkjanafrosts hefst því taumlaust virkjanaskeið Sjálfstæðisflokksins. Hann hefur nefnilega ekki skoðun á neinu. Með Ólafi studdi hann húsafriðun og frestaði virkjunum. Með Óskari styður hann verktaka og virkjanir. Flokkurinn snýst ekki um málefni. Hann er bara tæki til að ná völdum og halda þeim. Með Ólafi eða Óskari.
Óskar er hriplekt varadekk

Meirihluti númer fjögur í Reykjavík er veikari en meirihluti númer eitt var fyrir ári. Þá hafði Björn Ingi Hrafnsson stuðning varamannsins í borginni. En nú stendur Framsókn ekki einhuga að baki nýja meirihlutanum. Marsibil Sæmundardóttir varafulltrúi styður ekki stjórnarsamstarf Óskars Bergssonar. Að því leyti líkist meirihluti númer fjögur meirihluta númer þrjú. Þá hafði Ólafur F. Magnússon ekki stuðning síns varamanns, Margrétar Sverrisdóttur. Þar á ofan hefur nýi meirihlutinn minni stuðning borgarbúa en nokkur hinna þriggja meirihluta ársins. Óskar er hriplekt varadekk eins og Ólafur var.
Túrismi í meiðyrðamálum

Mannréttindanefnd Sameinuðu þjóðanna telur meiðyrðalög Bretlands úr lagi gengin. Lögfræðingar erlendra ríkisbubba höfða meiðyrðamál í Bretlandi, því að þau vinnast á færibandi. Í kjölfarið hefur New York ríki sett lög um, að ekki verði fylgt eftir erlendum meiðyrðadómum. Við munum málaferli Jóns Ólafssonar gegn Hannesi H. Gissurarsyni. Glæpagreifi frá Sádi-Arabíu, Kalid bin Mafús, höfðaði mál í Bretlandi gegn Rachel Ehrenfeld. Hún kom í bókinni “Funding Evil” upp um glæpi hans. Bókin kom út í Bandaríkjunum, en greifinn kærði í London. Hann hafði 60.000 pund og heilt lögbann upp úr krafsinu.
Þeir nota ekki myndsímafundi

Embættismenn og pólitíkusar ríkis og borgar fylgjast ekki með tækni. Gísli Marteinn Baldursson hyggst fljúga tvisvar í mánuði til landsins til að sitja borgarstjórnarfund. Hefur hann ekki heyrt um myndsímafundi? Flestir ráðherrar eru eins og útspýtt hundskinn á randi um heiminn. Hafa þeir ekki heyrt um myndsímafundi? Er ég ferðast til útlanda, eru heilar sætaraðir í flugvélinni af embættismönnum á leið til fastra funda. Hafa þeir ekki heyrt um myndsímafundi? Sú tækni er háþróuð erlendis, svo sem sést í fréttatímum erlendra sjónvarpsstöðva. Hún sparar peninga og einkum sparar hún tíma.
Leystu festar með lygum

Óskar Bergsson laug þindarlaust að blaðamönnum um, að hann vissi ekkert um þreifingarnar. Alveg þangað til búið var að mynda meirihluta í borginni, fjórða meirihlutann á nýju kjörtímabili. Óskar verður spillingarfulltrúi verktaka í borgarskipulaginu. Það hentar honum vel. Geir Haarde sagði líka rangt frá gangi mála. Og Hanna Birna Kristjánsdóttur lét alls ekki ná í sig dægrum saman. Ferleg byrjun á ferli nýs borgarstjóra. Þetta er meirihluti með tæpt 29% fylgi. Með oddvita, sem geta ekki horfzt í augu við kjósendur og fara rangt með staðreyndir. Eru öll með alls kyns fullyrðingar á bakinu.
Davíð Oddsson brjálaðist

Davíð Oddsson brjálaðist, þegar Ólafur F. Magnússon hugðist ráða Gunnar Smára Egilsson sem aðstoðarborgarstjóra. Æðið stafaði ekki af málefnalegri ástæðu, því að Gunnar Smári er hæfari en aðrir til flestra verka. Æðið stafaði af hatri Davíðs á Baugsmiðlunum svonefndu og forustu Gunnars Smára á þeim vettvangi. Sjálfstæðisflokkurinn dansar enn eftir hljóðpípu Davíðs fremur en Geirs Haarde eða annarra. Ráðning Smárans var gerð tímabundin, en allt kom fyrir ekki. Sjálfstæðisflokkurinn gat ekki tekið raunhæft á því. Hann reyndist bara vera bergmál af víðfeðmum tilfinningaflækjum Davíðs.
Ljúgandi embættismenn

Fundur Ólafs F. Magnússonar og Hönnu Birnu Kristjánsdóttur í ráðhúsinu í gær hafði staðið tvo tíma. Þá sagði Jakob Frímann Magnússon miðborgarstjóri blaðamönnum, að rætt yrði við fjölmiðla við lok fundar. Það var lygi. Undir lok fundarins sagði Regína Ásvaldsdóttir, skrifstofustjóri borgarstjóra, við blaðamenn, að fundi væri lokið og allir væru farnir. Það var lygi. Frá þessu segir í DV í dag. Einkennilegt er, að fleiri fjölmiðlar segi ekki frá þessu. Mér finnst alvarlegt, að tveir embættismenn borgarinnar skuli ljúga blákalt að blaðamönnum. Hafa Jakob og Regína alls enga sómatilfinningu?
Faðmlögin og veruleikinn

Atlantshafsbandalagið gat ekki komið Georgíu til hjálpar. Fögur orð vestræn voru ekki fyrirheit. Faðmlög George W. Bush við Mikail Sakasvili jafngiltu ekki loforði um aðstoð í hernaði. Bandalagið getur aðeins varið aðildarríki gegn Rússlandi og Georgía er ekki aðili. Þar að auki hefur Nató teygt sig út fyrir verksvið sitt með hernaði í Afganistan. Það hefur magnað andstöðu í Evrópu við frekari aðgerðir bandalagsins. Gert því óhægt um vik í leit að ævintýrum. Bush þarf líka aðstoð Vladimir Putin við að stöðva atómvæðingu Írans. Bandalagið neyddist því til að leyfa Rússum að brenna Georgíu.
Aðeins tveir stríðsglæpamenn

Valur Ingimundarson sagnfræðingur staðfestir, að tveir menn bera ábyrgð á aðild Íslands að stríði Bandaríkjanna gegn Írak. Það eru Davíð Oddsson og Halldór Ásgrímsson. Þeir samþykktu stuðning Íslands án þess að hafa samráð um það við ríkisstjórn og utanríkismálanefnd Alþingis. Þeir gerðu það degi fyrr en áður hafði verið fullyrt. Íslenzku stríðsglæpamennirnir eru því aðeins tveir. Restin af ríkisstjórninni var bara sek um yfirhylmingu. Raunar er Davíð verri stríðsglæpamaður en Halldór, því að hann samþykkti stuðninginn fyrst. Og kúgaði síðan Halldór til að vera samsekan í glæpnum.
Vont að búa í Kópavogi

Kópavogur hefur fallizt á að færa hringtorgið við Lund. Það fer þangað, sem það átti að vera samkvæmt teikningu. Gunnar Birgisson bæjarstjóri hafði áður fært torgið upp fyrir svalir á annarri hæð Lundar. Bara til þess að búa til bílastæði handa Toyota. Þegar svindlið komst upp, reif Gunnar bara kjaft að venju. Hann virðist vera handóður. Hann getur ekki stillt sig um að ýta málum fram, þótt það sé andstætt gildandi reglum og teikningum. Fróðlegt verður að fylgjast með, hvað skattgreiðendur í Kópavogi þurfa að borga mikið fyrir ýmis mistök Gunnars. Það er mjög vont að búa í Kópavogi.
Útskiptingar trekkja ekki

Sjálfstæðisflokkurinn undirbýr enn eina útskiptingu í borginni. Hyggst taka aftur inn Framsókn og kasta Ólafi borgarstjóra. Eigendur flokksins sjá nú ofsjónum yfir skriflegu samkomulagi sínu við Ólaf um samstarf. Þeir telja sambúðina hafa verið skárri við Framsókn í fyrra. Með útskiptingu verður meirihlutinn kominn í sama horf og hann var, þegar Orkuveitan sprakk. Nema að Vilhjálmur Þ. Vilhjálmsson verður ekki borgarstjóri. Með þessu hyggst Sjálfstæðisflokkurinn stöðva fylgishrun í borginni. Fylgið er komið niður fyrir 30%. En tíðar útskiptingar sannfæra kjósendur tæpast um ágæti flokka.
Fáfróður hefur skoðanir

“Ég heyrði ekki viðtal Sverris við Guðna Ágústsson”, segir í bloggi Bjarna Harðarsonar alþingismanns. Samt hefur hann harðar skoðanir á einstökum smáatriðum viðtalsins og frammistöðu Sverris Stormskers. Ekki er nýtt, að þingmenn vaði á súðum án nokkurs tillits til staðreynda. En Bjarni skarar fram úr öðrum á þessu sviði. Hann hrósar sér í senn af að hafa ekki hugmynd um staðreyndir málsins. Og ræðir síðan þessar staðreyndir eins og hann hafi kynnt sér þær til hlítar. Forsenda alls málflutnings er að kynna sér sumar staðreyndir. En Bjarni hófst til virðingar í pólitík á að hafna forsendum.
Geir Jón skemmtir fólki

Ég hef enga trú á, að Geir Jón Þórisson yfirlögregluþjónn trúi á tunglsýki. Hann er gamansamur, stríddi blaðamönnum með að tengja ólæti á menningarnótt við fullt tungl. Samkvæmt þjóðtrú breytist sumt fólk í varúlfa við slíkar aðstæður. Raunar eru slík hindurvitni alls ekki í samræmi við kristna trú. En brandari Geirs Jóns hefur æst upp vantrúarmenn og trúleysingja í bloggi. Þeir kvarta yfir algeru kjaftæði hans. Ástæðulaust er að taka ummælin svo alvarlega. Yfirlögregluþjónninn var bara að nota almennan húmor til að gera tilveruna bjartari en ella. Hann var ekki að veita trúarlega forskrift.
Lestur er ekki sama og lestur

Reynir Traustason segir réttilega, að erfitt sé að bera saman lestur seldra dagblaða og fríblaða. Lestur Morgunblaðsins og DV er verðmeiri en tölur sýna, lestur Fréttablaðsins og 24 stunda verðminni. Lestur fríblaða byggist á að grýta þeim í allar áttir í von um lestur. Fólk þarf hins vegar að borga fyrir að fá hin blöðin. Í öðru tilvikinu krækir blaðið í kúnnann og í hinu tilvikinu krækir kúnninn í blaðið. Auglýsendur vilja þó slengja saman þessum tvenns konar lestri. Það skaðar fjárhag seldu blaðanna, enda eru þau á hægu undanhaldi fyrir fríblöðunum. Sala dagblaða er því miður liðin tíð.
Slúðurblaðið var betra

Framhjáhaldi John Edwards var lengi haldið leyndu í bandarískum fjölmiðlum. Samt skipti það pólitísku máli. Hann vildi verða forseti Bandaríkjanna. Notaði þó veikindi konunnar til að hanga klukkustundum saman með viðhaldi sínu á herbergjum hótela. Maðurinn, sem þóttist vera hreinlyndur pólitíkus, var það ekki. Edwards laug sig á flótta úr einu vígi í annað. Bloggið hljóp í skarð hefðbundinna fjölmiðla. Það fjölyrti um framhjáhaldið. Við boltanum tóku blöð á borð við National Enquirer, sem kallað er slúðurblað. Í þessu tilviki kom blaðið þjóðinni að meira gagni en New York Times, sem þagði.
Reima ekki á þá skóna

Eðlilegt er, að fangelsi reyni að siða fanga. Kenna þeim að umgangast lífið og tilveruna. Fyrsta skrefið er að fá þá til að sjá um sig sjálfir. Eins og Erlendur S. Baldursson afbrotafræðingur segir í DV: “Við munum ekki taka upp á því að færa mönnum í rúmið eða reima á þá skóna.” Brýnt er, að fangar læri að þrífa húsnæði sitt, kaupa í matinn og elda mat sjálfir. Aðstaða er til þess á Litla-Hrauni og þar hafa verið námskeið í matreiðslu. Nokkrir fangar hafa mótmælt því, telja sig líklega búa á hóteli. Þeir, sem kunna ekki reglur samfélagsins, hafa gott af að læra undirstöðuatriði þeirra.
Ossetar eru sérstakir

Ossetar eru sérstök þjóð eins og Baskar, Skotar og Íslendingar. Ótal slíkar þjóðir eru utanveltu, hafa ekki réttarstöðu ríkis. Oftast eru þær ofsóttar, þar á meðal Ossetar í Georgíu. Vaxið hefur skilningur í Evrópu á, að slíkar þjóðir hafi rétt. Þótt réttur til sjálfsákvarðana gangi þvert á fullveldi ríkisins, sem kúgar smáþjóðina. Evrópusambandið hefur mildað spennuna milli fullvalda ríkja og smáþjóða. Sambandið hefur aukið rétt Skota og Baska. Það hefur bætt réttarstöðu þjóða, sem eru minni en ríki og meiri en hérað. Spánn hefur reynt að laga sig að þessari hugsun. En það gerði Georgía ekki.
Sakasvili reiknaði vitlaust

Sakasvili Georgíuforseti misreiknaði sig, þegar hann réðst á Suður-Ossetiu. Atlantshafsbandalagið og ríki þess hjálpuðu honum ekki, er Rússland Pútíns lét hné fylgja kviði. Georgía er nefnilega ekki í bandalaginu. Það er næg ástæða til að líta undan, þegar Rússland sýnir gamla takta. Nató á nóg með að verja Austur-Evrópu fyrir ágengni Pútíns. Getur ekki tekið við fleiri skjólstæðingum, enda er það upptekið við að drepa Afgana. Íbúar Suður-Ossetíu og Abkasíu eru ekki Georgíumenn og risu upp gegn ríkinu. Sakasvili hefði átt að semja við þá um sjálfstjórn. Nú er það orðið um of seinan.
Fyrirlitning eða vorkunnsemi

Ég ber ekki virðingu fyrir neinum ráðherranna. Næ ekki hugsuninni: Þetta eru bara menn, sem reyna að gera sitt bezta. Er sannfærður um, að þeir séu ekki að reyna að gera sitt bezta. Þetta er fólk, sem hefur orðið ofan á í valdabaráttu. Það misnotar vald sitt af fullkomnu hirðuleysi. Ræður gæludýr til opinberra starfa. Umgengst peninga eins og skít. Ráðherrar okkar eru stétt ráðherra og stjórnmálamanna til stórskammar. Engin leið er að bera virðingu fyrir fólki, sem hagar sér eins og ráðherrarnir hafa gert og gera enn. Þeir eiga aðeins skilið fyrirlitningu eða vorkunnsemi almennings.
Með eyfirzku á oddinum

Friðrik Valur Karlsson heldur uppi merkjum Eyjafjarðar á veitingahúsinsu Friðrik V í listagilinu. Þar var eyfirzkt nauta- og svínakjöt hrátt. Þar var silungur úr Eyjafjarðará með bláskel frá Hrísey. Þar var eyfirzk hvönn og ótal kryddjurtir úr Eyjafirði, allt frá blóðbergi yfir í krækiberjalyng. Þar var risavaxið hnakkastykki úr saltfiski. Þar voru þrjár tegundir af eyfirzkum jarðarberjum og eyfirzk bláber. Þar var hefðbundið skyr, sem aðeins er framleitt á Akureyri, borið fram í sex útgáfum. Enginn maður gerir meira fyrir eyfirzka menningu og sérstöðu en einmitt Friðrik Valur.
Sex tegundir af skyri

Friðrik Valur Karlsson kokkur er í frábærum málum á Friðrik V á Akureyri. Í eftirrétt bauð hann sex tegundir af skyri. Allar voru þær byggðar á gamla laginu, léreftssíuðu skyri, sem aðeins er framleitt á Akureyri. Þar var upprunalegt skyr eins og ég man eftir úr barnæsku, borið fram með bláberjum í botni. Ennfremur súkkulaðiskyr að svissneskum hætti. Skyr brûlée, byggt á crème brûlée. Skyr colada, byggt á pina colada. Skyr tiramisu, byggt á tiramisu. Og bláberjaskyrís. Var borið fram í sex glerskálum í trékassa. Var frábær framsetning á byltingar-matreiðslu, er hvílir á fornri hefð.
Friðrik V er kóngurinn

Að lokinni tveggja vikna hestaferð komumst við Kristín inn í hámenninguna á Friðrik V á Akureyri. Það siglir fremst íslenzkra veitingahúsa í nýnorræna stílnum. Leggur áherzlu á eyfirzkt hráefni í kryddjurtum, fiski og kjöti og skyri. Það síðasta væri tilefni sérstakrar bloggfærslu. Almennt má segja um Friðrik V, að þar eru nýbreytni og tilraunir í hásæti. Maturinn var allur frábær og þjónusta var fyrsta flokks í klassískum fagstíl. Fátt vantar nema vínþjón. Akureyri slær Reykjavík við með þessum fágæta matstað. Sem býður saltfisk með hömsum og sex tegundir af léreftssíuðu skyri með gamla laginu.
Ég um mig frá mér til mín

Atvinnuþróunarfélag Þingeyinga hefur gefið út sjö útivistarkort, sem efla ferðaþjónustu í sýslunum. Þar eru skráðar margar reiðleiðir. Svo sem þjóðleiðin frá Fosseli við Skjálfandafljót upp Fosselsskóg og Fljótsheiði að Einarsstöðum í Reykjadal. Að venju hafði ég samstarf við bændur um aðkomu að reiðleiðum og umgengni um lönd. Allir tóku firnavel spurningum mínum. Nema Vésteinn á Vaði. Hann sagði reiðleiðina bannaða. Af hverjum? Eigendum sumarhúsa! Sagði leiðina torfæra. Það reyndist rangt. Þetta var óþarft samtal. Ég hélt ró minni. Einn af hundrað er sérgóður sérvitringur.
Heimskan í sjávarútvegi

Fyrir rúmum áratug hvatti Orri Vigfússon til gæðastaðla um veiðar í Norður-Atlantshafi. Tillagan var vel rökstudd og hlaut um síðir að ná eyrum manna. Ég studdi hann eindregið í leiðurum á þeim tíma. Fyrir tíu árum var skipað fjölþjóðlegt Sjávarnytjaráð um sjálfbærar fiskveiðar. Ég studdi það. Því var vægast sagt illa tekið af íslenzkum sjávarútvegi. Hann taldi óþarft að apa kenningar upp eftir útlendingum og græningjum. Ísland hefur æ síðan staðið utan við hugmyndir Orra. Nú súpa menn seyðið af íslenzkri heimsku. Búið er að loka fyrir íslenzkan fisk í Sviss. Fleiri lönd fylgja á eftir.
Keppendur styðja Kínastjórn

Íslenzku keppendurnir á skrípaleikum olympíunefndarinnar í Peking bera meiri ábyrgð en áður var talið. Þeir hafa skrifað undir þrælaskjal. Þar heita þeir að ögra ekki stjórnvöldum í Kína á neinn hátt. Þeir lofa að blogga ekki á gagnrýninn hátt. Þeir lofa að ræða ekki um Tíbet. Einskis þessa var krafizt á fyrri olympíuleikum. Ekki einu sinni á skrípaleikum Hitlers 1936. Með undirskrift sinni játa íslenzkir keppendur undirgefni sína og taka þátt í áróðri kínverskra stjórnvalda. Þetta er að undirlagi íslenzku olympíunefndarinnar. Aðild hennar og keppendanna er svívirðileg.
Mogginn er málpípa spunakarla

Mogginn er málpípa spunakarla

Mbl.is notar orð löggunnar um táragas eða piparúða. Kallar það varnarúða, eins og löggan sé á flótta undan ofbeldi. Síðasta dæmið er frá Króknum. Þar handtók löggan tvo ofbeldismenn og beitti piparúða í sókninni. Hlægilegt er að nota orðið varnarúða um slíkar aðgerðir. Orðið er samið af spunakörlum á vegum löggunnar. Þeim þykir orðið mildara en táragas eða piparúði. Gerir lítið úr vopnabúri löggunnar. Löggan vill ekki heldur nota orðið rafbyssa yfir annað sóknartæki. Þótt það sé bein þýðing á bandarísku heiti vopnsins. Fjölmiðlar eiga als ekki að lepja orðhengla eftir spunakarla löggunnar.
Ákveða allt sjálfir

Uppeldi hefur versnað. Hegðun margra ungmenna sýnir, að þau kunna ekki að fara að reglum. Þau vaxa upp og verða að nágranna frá helvíti. Þau fara ekki eftir reglum í fjölbýli, leggja í bílastæði fatlaðra, þeysa fram í taumlausri sérdrægni. Sameiginlegt með þeim er, að þau telja reglur ekki gilda fyrir sig, nema þau ákveði það sjálf. Gildir líka um suma fullorðna. Tvisvar hef ég lent í hestaferð með mönnum, sem ekki vildu fara að reglum. Annar vildi ekki láta segja sér, hvenær hann mætti ekki drekka. Hinn vildi ekki láta segja sér, hvenær hann þyrfti af öryggisástæðum að fara af baki.
Lögbrot í Þingeyjarsýslum

Fjögur dæmi eru í Þingeyjarsýslum um, að landeigendur reyni að hefta umferð hestamanna. Árangur er lítill. Menn geta riðið þjóðleiðina um Grjótnes, en í trássi við þýzka konu. Þeir verða að klippa eða kalla í bónda til að fá opnað hlið við Ormarsá, sem svissneskir veiðimenn hafa læst. Eigendur sumarbústaða hafa sett upp marklaust bannskilti á opinberan veg um Vað og Fosssel. Erfingi Barnafells hefur reist skála um þjóðbraut þvera. Ekki til að halda ferðamönnum veizlur. Heldur til að hrekja þá í hættulega slóð ofan við Barnafoss. Opinberir aðilar trassa að hefta þessi skýru brot á lögum.
Fáfróðir eigendur sumarhúsa

Hefðbundnir landeigendur á Íslandi þekkja takmörk eignaréttar á landi. Þeir vita, að umferðarréttur gildir um land. Þetta vita hins vegar ekki ýmsir sumarhúsaeigendur úr þéttbýli. Virðast halda, að bandarískur eignaréttur á landi gildi hér á landi. Telja eignarétt vera algildan, án takmarkana. Þeir reyna að girða sig inni, þótt slóðir liggi um land þeirra. Þeir banna umferð, sem þeir hafa enga heimild til að banna. Einkum eru það eigendur sumarhúsa og erfingjar lands, sem valda árekstrum í samskiptum eigenda og ferðamanna. Samskipti ferðamanna við hefðbundna bændur eru hins vegar góð.
Vitlausu reglurnar

Læknisfrú á Seltjarnarnesi sigaði á mig hundi úti við Snoppu, þar sem ég var í morgunhlaupi fyrir þrjátíu árum. Hundurinn gelti í sama tón og hún. Ég kærði hana fyrir lausagöngu hunds á varptímanum. Eiginmaður hennar þekkti mig úr menntaskóla. Hann hringdi í mig og bað mig um að falla frá kærunni. Ég sagði, að við skyldum gera díl. Þau mundu lofa að fara að reglum um hundahald á Nesinu og ég mundi falla frá kærunni. Það sagði hann ekki koma til greina. Reglurnar væru vitlausar, gerðar fyrir heimska fugla, og þau hjónin mundu aldeilis ekki fara eftir vitlausum reglum.
Kóngsvegur er vont fordæmi

Reynsla aldanna hefur sætt hagsmuni landeigenda og ferðamanna. Í fornum lögum eru um samskiptin nákvæm ákvæði. Voru staðfest í náttúruverndarlögum frá 1999. Heimila fólki ferð um einkalönd og staðfesta gildi gamalla göngu- og reiðleiða. Oftast er farið eftir þessu. Kóngsvegurinn var þó þvergirtur. Seðlabankinn reyndi að loka Holtsdal og eigendur að loka Þjórsárbökkum. Hvorugt tókst. Á ferðum um Þingeyjarsýslur í tvö sumur hef ég séð fjögur dæmi. Það firrtasta er um sumarhúsamenn í landi Vaðs. Settu upp skilti, er bannar reið á gamalli reiðleið, sem staðfest er á nýjum útivistarkortum.
Toppurinn á tilverunni

Hvammsheiðin er toppurinn á tilverunni. Trylltust allra þingeyskra heiða. Myljandi moldargötur endilanga heiðina. Gæðingarnir lemja götuna og magna hraðann. Forreið, lausahross og eftirreið geysast fram og landið allt skelfur. Gangur hreinsast, bakið er gefið eftir, hrossin lækka, sporin greikka. Fimmtán kílómetrar af hreinni himinsælu í klukkutíma. Við erum komin út í Laxamýri langt á undan áætlun. Landið er svo þurrt, að hvergi rennur eða grefur úr slóð. Reiðleiðin nær frá Yzta-Hvammi að Laxamýri, vinsælust af ótal reiðslóðum um þurrar og greiðar heiðar Þingeyinga.
Að vera töff og hafa karisma

Talaði einu sinni á skíðum á Ítalíu við unga og geðslega stúlku, sem útskýrði persónu sína. “Á snjóbretti er ég töff. Á skíðum hef ég karisma.” Hvernig karisma? “Ég skíða hratt niður í biðröðina og stoppa með hvissi á punktinum.” Hún bjó til sína persónu sjálf. Persóna hennar fólst í ímynd, sem hún útvarpaði með fatnaði og tækjum og mynztri hegðunar. Í persónunni, sem hún skapaði, var vægi innihalds lítið og vægi umbúða mikið. Ég óttast, að sumt ungt fólk sé svona. Sé eins og heimsku dömurnar í Sex and the City. Umbúðir séu nánast allt, innihald ekkert. Persónan sé aðkeypt umgerð.
Skoðanir leiðréttast ekki

Blaðamenn leiðrétta fréttir, ef þeir eru góðir blaðamenn. Þeir leiðrétta fréttir, en ekki skoðanir. Þær verða ekki leiðréttar, af því að þær eru skoðanir, en ekki staðreyndir. Þær eru persónulegar. Þær eru ekki jafnar, sumar eru illa grundaðar og óvandaðar. En þær verða samt ekki leiðréttar. Stundum krefjast menn af fjölmiðlum, að þeir leiðrétti skoðanir, sem þar hafa komið fram. Slíkt vilja fjölmiðlar ekki gera, enda geta þeir það ekki. Stundum kvartar fólk yfir því, sem ég skrifa. Ég leiðrétti mig, ef ég hef farið rangt með staðreyndir. En skoðanir mínar verða seint leiðréttar.
Nafnspjöld og golf eru tabú

Einu sinni var ég í samneyti við erlenda ritstjóra einu sinni og jafnvel tvisvar á ári. Margs er skemmtilegt að minnast úr samræðum við skál. Þar lærði ég, hver sé munurinn á ritstjóra og venjulegum forstjóra. Í fyrsta lagi þykir ritstjóra niðurlægjandi að eiga nafnspjald. Hann sýnir aldrei neitt slíkt spjald. Í öðru lagi þykir ritstjóra niðurlægjandi að spila golf. Slíkt mundi nánast jafngilda brottrekstri úr félaginu. Einnig töluðu allir ritstjórar, sem ég hitti, af fullkominni óvirðingu um landsfeður sína. Stundum fóru þeir í mannjöfnuð um, hver ætti versta þjóðarleiðtogann.
Barack kann mannasiði

Ágreiningur verður áfram milli Bandaríkjanna og Evrópu, þegar Barack Obama verður forseti. Munur hans og George W. Bush felst einkum í, að Obama kann mannasiði, en Bush ekki. Áfram verður rifizt um utanríkismál og hernað. Viðhorf til Rússlands, Tyrklands, Afganistans og Írans verða áfram misjöfn. En Bandaríkin munu falla frá pyndingum og öðrum brotum á sáttmálum um mannréttindi. Kyoto-bókunin mun þokast fram og leiða til frekari samninga í umhverfismálum. Demókratar fylgja verndarstefnu í viðskiptum. Því verður um nóg að rífast í náinni framtíð. En kannski af minni bandarískum dónaskap.
Þingeyjarsýslur eru gósenlandið

Þingeyjarsýslur eru gósenland hestaferðamanna. Endalausar breiður af heiðum og net af dráttarvélaslóðum og moldargötum. Atvinnumálanefnd landshlutans hefur gefið út sjö útivistarkort, sem sýna greiða leið hestaferðamanna. Þar eru tvö öflug fyrirtæki, sem reka hestaferðir, Íshestar hjá Bjarna Páli Vilhjálmssyni í Saltvík og Pólarhestar Stefáns Kristjánssonar á Grýtubakka. Fullur dampur er á hestaleigum við Mývatn. Tvö undanfarin sumur hef ég vikum saman verið í hestaferðum í sýslunum. Átt góð samskipti við bændur um haga, gistingu og leiðir. Hestar eru ört vaxandi atvinnuvegur á svæðinu.
Kommúnistar í Heimdalli

Skattskráin á að liggja frammi á vefnum árið um kring eins og í Noregi. Ekki bara á pappír í tíu daga yfir hásumarið. Í skattskránni eru engin einkamál. Hún er eðlilegur þáttur í opnu samfélagi, gegnsæju lýðræði. Hún upplýsir, hvort krimmar eru að hafa fé af samfélaginu, neita að taka þátt í sameiginlegum rekstri. Kommúnistaflokkar á borð við Heimdall eru á móti þessu gegnsæi, eins og harðstjórnarflokkar eru um allan heim. Slíkir flokkar vilja hafa lokað samfélag, þar sem enginn veit meira en hann þarf nauðsynlega að vita, að mati forstjóra og landsfeðra. Því opnari skattskrá, því meira lýðræði.
Skáli um þjóðbraut þvera

Þorbrandur á Silfrastöðum, Geirríður í Borgardal og Þóra í Langaholti áttu eitt sameiginlegt. Þau reistu skála um þjóðbraut þvera og létu þar jafnan standa borð með mat handa ferðamönnum. Slíkir voru mannkostir Geirríðar, Þóru og Þorbrands örreks, að nöfn þeirra lifa enn. Annan hátt hefur erfingi Sigurðar uppboðshaldara. Á eyðibýlinu Barnafelli hefur hann reist skála um þjóðbraut þvera. Þar er ekki hangikjöt í boði. Skálinn reistur á brautinni sjálfri til að hefta umferð milli skóga Fremsta- og Yzta-Fells. Ferðafólk þarf því að hopa niður í útgrafninga ofan við háa kletta Skjálfandafljóts.